טור מנוקד אורח חיים קפא
וְאַחַר כָּךְ יִטֹּל יָדָיו, דְּאָמַר רַב יְהוּדָה אָמַר רַב, וְאַמְרֵי לַהּ - בְּמַתְנִיתָא תָּנָא:
"וְהִתְקַדַּשְׁתֶּם" - אֵלּוּ מַיִם רִאשׁוֹנִים.
"וִהְיִיתֶם קְדֹשִׁים" - אֵלּוּ מַיִם אַחֲרוֹנִים.
"כִּי קָדוֹשׁ אֲנִי" - זֶה שֶׁמֶן הַטּוֹב - פֵּרוּשׁ: שֶׁמּוֹשְׁחִים הַיָּדַיִם בְּשֶׁמֶן כְּדֵי לְהָסִיר הַזּוּהֲמָא.
"אֲנִי ה' אֱלֹהֵיכֶם" - זוּ בְּרָכָה.

וְהֵם חוֹבָה, דְּגָרְסִינַן בְּפֶרֶק כָּל הַבָּשָׂר - אָמַר רַב אִידִי בַּר אָבִין אָמַר רַבִּי יִצְחָק בַּר אַשִּׁיאָן: מַיִם רִאשׁוֹנִים - מִצְוָה, וְאַחֲרוֹנִים - חוֹבָה.
וּמְפָרֵשׁ לָהּ טַעֲמָא - 'מִשּׁוּם מֶלַח סְדוֹמִית שֶׁמְּסַמֵּא הָעֵינַיִם', וְאָמְרוּ חֲכָמִים (בְּרָכוֹת מ, א): 'אַחַר אֲכִילָתְךָ אֱכֹל מֶלַח', וְיֵשׁ לָחוּשׁ שֶׁמָּא מֶלַח סְדוֹמִית מְעֹרָב בּוֹ, וְהִצְרִיכוּ לִטֹּל הַיָּדַיִם שֶׁלֹּא יִשָּׁאֵר בָּהֶם שׁוּם דָּבָר מִמֶּנָּה.

וַאֲפִלּוּ הַהוֹלְכִים בַּמַּחֲנֶה לְמִלְחָמָה - שֶׁפְּטוּרִין מִמַּיִם רִאשׁוֹנִים, חַיָּבִין בָּאַחֲרוֹנִים.

וְאֵין נִטָּלִין עַל גַּבֵּי קַרְקַע, מִפְּנֵי שֶׁרוּחַ רָעָה שׁוֹרָה עֲלֵיהֶם.
וּמִיהוּ אִם נוֹטֵל עַל גַּבֵּי עֵצִים דַּקִּים אוֹ כַּיּוֹצֵא בָּהֶם, שַׁפִּיר דָּמֵי.

וְאֵין נִטָּלִין אֶלָּא בְּצוֹנֵן, אֲבָל לֹא בְּחַמִּין, מִפְּנֵי שֶׁמְּפַעְפְּעִין אֶת הַיָּדַיִם וְאֵין מַעֲבִירִין אֶת הַזּוּהֲמָא.
וְדַוְקָא חַמִּין שֶׁהַיָּד נִכְוֵית בָּהֶם, אֲבָל פּוֹשְׁרִין שַׁפִּיר דָּמֵי.

וְאֵין צָרִיךְ לִטֹּל אֶלָּא עַד פֶּרֶק שֵׁנִי שֶׁל אֶצְבָּעוֹת.

וְצָרִיךְ שֶׁיַּשְׁפִּיל רָאשֵׁי אֶצְבְּעוֹתָיו לְמַטָּה כְּדֵי שֶׁתֵּרֵד הַזּוּהֲמָא.

וְאִם הַמְּסֻבִּין רַבִּים - עַד חֲמִשָּׁה, מַתְחִילִין מִן הַגָּדוֹל, שֶׁהוּא מְבָרֵךְ וְהַמְּבָרֵךְ נוֹטֵל תְּחִלָּה.
וְאִם הֵם יוֹתֵר, מַתְחִילִין מִן הַקָּטָן וְנוֹטְלִין דֶּרֶךְ יְשִׁיבָתָן, וְאֵין מְכַבְּדִין זֶה אֶת זֶה לִטֹּל גָּדוֹל שֶׁבָּהֶן תְּחִלָּה, עַד שֶׁמַּגִּיעִים לַחֲמִשָּׁה אַחֲרוֹנִים, וְכֵיוָן שֶׁלֹּא נִשְׁאֲרוּ אֶלָּא חֲמִשָּׁה שֶׁלֹּא נָטְלוּ, מַתְחִילִין בְּגָדוֹל שֶׁבַּחֲמִשְׁתָּן שֶׁהוּא הַמְּבָרֵךְ.

וְכָתַב הָרַמַ"ה: כֵּיוָן שֶׁהוּא חוֹבָה צָרִיךְ לְבָרֵךְ עֲלֵיהֶם.
וּקְצָת הַגְּאוֹנִים כָּתְבוּ שֶׁיֵּשׁ לְבָרֵךְ עֲלֵיהֶן "עַל רְחִיצַת יָדַיִם".
וּבַהֲלָכוֹת גְּדוֹלוֹת כָּתַב: כֵּיוָן שֶׁאֵינָן אֶלָּא לְצֹרֶךְ הָאָדָם, מִשּׁוּם מֶלַח סְדוֹמִית אֵין טְעוּנִין בְּרָכָה.
וְכֵן כָּתַב רַב עַמְרָם - שֶׁאֵין לְבָרֵךְ עֲלֵיהֶן, לֹא בְּלָשׁוֹן נְטִילָה, וְלֹא בְּלָשׁוֹן רְחִיצָה, וְלֹא בְּלָשׁוֹן שְׁטִיפָה, וְנָתַן סִימָן לַדָּבָר - בְּשַׁמְתָּא נר"ש.
וְהָרָאָבָ"ד הִכְרִיעַ - שֶׁאִם אָכַל תַּבְשִׁיל שֶׁיָּדָיו מְזֹהָמוֹת טָעוּן בְּרָכָה 'עַל רְחִיצַת יָדַיִם'.
וְאִם אָכַל פַּת חֲרֵבָה שֶׁצָּרִיךְ מַיִם אַחֲרוֹנִים מִשּׁוּם מֶלַח סְדוֹמִית אֵינָן טְעוּנִין בְּרָכָה.
וְלֹא עוֹד - אֶלָּא אִם יִרְצֶה יִטֹּל יָדָיו אַחַר בִּרְכַּת הַמָּזוֹן וְדַיּוֹ. אֲבָל בְּיָדַיִם מְזֹהָמוֹת לֹא יְבָרֵךְ עַד שֶׁיִּטֹּל.
וְרַב אֲחָא מְשַׁבְּחָא כָּתַב: כָּל דָּבָר שֶׁאֵין קָרֵב עַל גַּבֵּי מִזְבֵּחַ נִקְרָא מְזֹהָם, וְצָרִיךְ לְבָרֵךְ עָלָיו.

וְכָתַב עוֹד - שֶׁהַמְּבָרֵךְ לְפִי שֶׁמַּזְכִּיר הַשֵּׁם צָרִיךְ לִטֹּל קֹדֶם שֶׁיְּבָרֵךְ, אֲבָל הָאֲחֵרִים אֵינוֹ אֶלָּא מִשּׁוּם סַכָּנַת מֶלַח סְדוֹמִית, וְאִם רָצוּ אֵין נוֹטְלִין קֹדֶם בְּרָכָה.

וְהַתּוֹסָפוֹת כָּתְבוּ: מַה שֶׁלֹּא נָהֲגוּ בָּהֶן הָאִדָּנָא אוֹתָן שֶׁאֵין מְבָרְכִין, לְפִי שֶׁאֵין מֶלַח סְדוֹמִית מָצוּי בֵּינֵינוּ, וְהַמְּבָרֵךְ נָמֵי - כֵּיוָן שֶׁאֵין אָנוּ עוֹשִׂין כְּמוֹ שֶׁאָמַר הַפָּסוּק 'קָדוֹשׁ אֲנִי' - זֶה שֶׁמֶן עָרֵב, גַּם בַּנְּטִילָה לֹא נָהֲגוּ, וְלֹא מִיקְרוֹ לְדִידַן יָדַיִם מְזֹהָמוֹת, כֵּיוָן שֶׁאֵין אָנוּ רְגִילִין לִטֹּל וְאֵין אָנוּ מַקְפִּידִים בְּכָךְ.
וּמִיהוּ אִם יֵשׁ אָדָם שֶׁהוּא אִסְטְנִיס וְרָגִיל לִטֹּל יָדָיו אַחַר הַסְּעוּדָה, לְדִידֵהּ הַוָּה יָדַיִם מְזֹהָמוֹת וְצָרִיךְ לִטֹּל קֹדֶם בִּרְכַּת הַמָּזוֹן, אֲבָל לֹא יְבָרֵךְ עֲלֵיהֶם כְּלָל.